Cheetahs verniel Pumas, steeds boRayno Benjamin (Foto: ur7s.com) Die Cheetahs het hul eerste plek op die Curriebeker-punteleer behou deur die Pumas Vrydag in die Mbombela-stadion in Nelspruit te verniel. Hulle het die kragmeting 52-10 gewen. Die tuisspan was nooit `n bedreiging vir die Vrystaters nie en die besoekers was rustyd reeds 31-3 voor. Die Blitsbok en Cheetahs-vleuel Rayno Benjamin het `n driekuns drieë behaal, en die losskakel Niel Marais het tien punte met vyf doelskoppe aangeteken. Francois Venter, die Vrystaters se kaptein, het sy terugkeer na die span met `n drie gevier. `n Kuitbesering het hom sedert middel-Augustus van die veld gehou. Al is dit voorlopig te laat, is daar diegene wat glo `n fikse Venter kan help om die Springbokke se gesukkel in die middeveld te genees. Die punte – Pumas 10 (3) – Drie: Frank Herne. Doelskop: Heinrich Steyl. Strafdoel: Francois Brummer Cheetahs 52 (31) – Drieë: Rayno Benjamin (3), Uzair Cassiem, Paul Schoeman (2), Francois Venter, Elandré Huggett. Doelskoppe: Niel Marais (5), Fred Zeilinga.